4D WIENE APP

Den e novela literario akí tin HÒTSPÒT di Kòrsou. E hòtspòtnan ta na lèter kapital den e ebook i imprimí bold. Ku e 4D WIENE APP por biba tur e hòtspòtnan akí den 4D. Lesa, skucha, wak, tembla, deskubrí, eksperensiá, soña, kompartí i nabegá!

Por baha e 4D WIENE APP grátis for di internèt den App Store i Google Play Store.

WIENE

Riflèks di spil

Editorial Wiene

E thriller akí ta fikshon. Tur nòmber, personahe, lugá i akontesimentu a brota for di imaginashon di e outor, òf ta fiktisiamente usá.

Tur derechi ta reservá. No mag multipliká, seif den un archivo di dato outomatisá ni publiká nada for di e publikashon akí den kualke forma òf di kualke manera, sin autorisashon previo skibí di e editor.

Promé edishon: yanüari 2020

ISBN 9789082237870

NUR 305 Novela di suspenso literario

©2020 WIENE

Diseño di portada: brickx

Tradukshon: Diana Lebacs

Pa Daisy,
Pa ken pashon ta gana
di huisio sano…

Kontenido

4D WIENE APP

KAPÍTULO 1

KAPÍTULO 2

KAPÍTULO 3

KAPÍTULO 4

KAPÍTULO 5

KAPÍTULO 6

KAPÍTULO 7

KAPÍTULO 8

KAPÍTULO 9

KAPÍTULO 10

KAPÍTULO 11

KAPÍTULO 12

KAPÍTULO 13

KAPÍTULO 14

KAPÍTULO 15

KAPÍTULO 16

KAPÍTULO 17

KAPÍTULO 18

KAPÍTULO 19

KAPÍTULO 20

KAPÍTULO 21

KAPÍTULO 22

KAPÍTULO 23

KAPÍTULO 24

KAPÍTULO 25

KAPÍTULO 26

EPÍLOGO

PALABRA DI GRADISIMENTU

BIOGRAFIA DIANA LEBACS

KAPÍTULO 1

Ku e rutina di un stiwardès baké Fleur tabata paketá su maleta. Kuantu biaha e no a hasi esaki kaba, e tabata pensa ku un sintimentu di nostalgia. Sigur un par di shen be, e último dies añanan akí. Ainda e tabata mira e imáhennan di e prosedura di selekshon pisá su dilanti. Esú e tabata anhelá e trabou ei. Leu fe kas i deskubrí tur pais di mundu. Sigur sigur el a alkansá e meta ei. E por a bisa trankil di dje ku entretantu el a bishitá mitar di tur pais kaba. E promé tempu ei tabata duru. Su bioritmo tabatin mester di sigur un aña pa kustumá ku e orarionan di zona, ku kada be di nobo tabata un atake riba su kurpa i tin be tambe su estado di ánimo. Pero kuminsando abou di e trapi i trahando duru, e tabata orguyoso di su státus di dos strepi. Tabata un rango ku no ta tur hende por a alkansá na su kompania di aviashon.

Pero e aspektonan aventuroso tabatin nan banda skur tambe. Tur ora e tabata spanta ora, un pa un, e tabata revisá e kareda di hende hòmber ku ken di bèrdat e ker a sera un relashon pero ku fast a hala afó pa motibu di su bida iregular. Òf nan tabata bai lag’é pasobra nan tabatin sintimentunan di yalurs ora ku pa di tantísimo biá e tabata pasa un temporada na un isla bounty ku e tripulashon. Pa bisa bèrdat, Fleur a yega di kòrta orea ku un miembro di tripulashon i kontrali e tampoko no tabata asina sigur si e frontera na banda hulandes tabata mantené su mes firme.

Listrando e kashinan ku tabata bashí pa tres luna, e tabata buska un par di sandalia ku el a yega di kumpra basta aña pasá na Tailandia. Nan lo no ked’é malu durante happy hour na Kòrsou, i nan tabata sinta dushi tambe. Mes bashí ku e kashinan tabata awor, mes haltu su debenan a krese den e mésun tres lunanan ei. Joost, ku tabata akóuntent, no a eskivá ningun medio i a usa tur su amigunan pa lag’é plan barí. Awor el a keda ku un debe residual di kua e no tabatin un bista kla kuantu mas haltu lo e por sigui krese bai. Mirando bèk e tabata basta naivo i el a pone firma tras di firma bou di e papelnan ku Joost a pusha bou di su nanishi. Pa kolmo sin lesa nan. E tabata sa ku el a trapa riba su alma i ku e hòmber tabata kapas na perhudik’é severamente, pero pa e por a kibra su pia dje manera ei, esei si nunka e no a pensa.

El a tende e ketel flùit, indikando ku e awa pa te tabata kla. Típikamente algu pa Fleur. Nada di un kranchi Quooker òf un aparato pa herebé awa, sino un ketel ku ta flùit. E tabata dun’é un sintimentu kasero, hasta den e kas friu akí kaminda, bon mirá, nunka e no por a tira rais. Pensando bon, e periodo di mas djòli ku el a pasa tabata tempu ku e tabata kompartí un apartamentu ku Denise, un mucha muhé ku el a siña konosé durante e estudio profeshonal pa stiwardès. E ku Denise tabatin mésun edat i nan por a pasa pa ruman di otro. Nan kabei blònt mitar largu tabata diferensiá djis un tinte for di otro. Sigur ora nan tabatin e den un dundu lòs peñá, e diferensia di tinte di kabei no tabata kai na bista mes. E wowonan blou bibu Denise tabatin di su mama i Fleur tabatin tin e di su tata. Tamaño M di nan ünifòrm di stiwardès a keda nan firiri. Nan a yega di hasi wega na momentu di check in pa un buelu, kambiando otro su pasport, pero esei a kosta nan un represaya. Mas ku lógiko, pero ten’nan ayá ainda tur loke tabata konta tabata pasa pleizí. P’esei nan tabatin e nòmber di ‘chicas parandero’. Kaminda ku Denise i Fleur ta, ei tin bida!

E tabatin dies minüt ainda pa sinta bebe su te trankil di dje promé ku e kana bai stashon di trèin i djei sigui pa Schiphol. Tòg despues di a tuma dos slòk el a basha e sobrá di te den e labaplato halando un profundo suspiro. E no ker a atmití e sintimentu ku a lanta den dje. Ku un mirada deskonsolá el a bira wak e stapel di ènvelòp blou riba mesa di komedor i hala porta sera su tras.

Nan a palabrá ku otro na Centraal Station pa despues nan sigui pa Schiphol huntu. Ora ku nan a topa den e hal di stashon, tabata manera nan a bai bèk leu leu den tempu. Kasi bailando nan a kai den brasa di otro. Un ratu so Fleur a laga su lágrimanan basha liber i Denise a bras’é mas duru ainda e ora ei. Klaro ku último tres lunanan nan a papia ku otro regularmente i tene kontakto via WhatsApp pero kada be Fleur tabata sinti ku su emoshonnan tabatin un otro karga ora e tabata den kompania di Denise. Tabata un señal p’e ku e fase di laga Joost bai tabata kana tranká. E sintimentu ei tabata molostié hopi i a strob’é di sigui ku su bida.

Meskos ku ántes nan a yena un petishon pa un buelo huntu. Komo ku nan dos tabatin e rango di dos strepi e proseso pa aprobá nan petishon a kana zetá. Bai Kòrsou huntu pa tres anochi di estadia i despues biaha bèk. E tipo di biahenan interkontinental tabata duna hopi dia liber i ta p’esei nan tabata masha gustá. E tabata nifiká traha duru dies ora i despues un ratu di tempu pa rilèks na playa dushi asina òf eksplorá e isla. Pa Fleur esaki tabata un buelo pa Kòrsou pa su di tantísimo biá, pues e tabata konosé e isla bon. Denise tabata mas tantu un afisionado di Asia.

Pa Denise ku gusta kombersá tabata fásil yena e kuartu di ora di durashon di e biahe ku trèin. Promé ku e trèin a para, ya Fleur tabata na altura di tur asuntu ku John, amigu di sinku aña di Denise, i kon a sigui ku e demensia di Denise su tata, un malesa ku e no por a dil bon kuné. Kasi sigur e tópiko ‘haña yu’ lo bini dilanti durante e biahe akí tambe. Hopi ratu promé ku salida dje buelo - komo miembro di tripulashon bo mester mèldu un ora i mei adelantá - nan a pasa nan pasport den e skèner. E prenter a skupi un papel ku tur nan datonan di biahe. Despues ku nan a entregá nan maletanan, nan a kana bai na e hal pa e pre-briefing ku tabata na enkargo di un pùrser.

Tur dos a duna Charlie un man manera ta kustumber entre miembronan di tripulashon. Charlie tabata un konosí di ántes di nan. Nan a bula diferente buelo huntu. Tòg un brasa no tabata apropiá. E kompania di aviashon tabata mantené regla i kódigo di komportashon estrikto. Tabata masha importante pa respetá esakinan aunke tin biaha sa eksagerá. Un kombersashon kòrtiku i formal si tabata un posiblidat pero komo ku tabatin mas stiwart ku stiwardès pará den rei ta warda, nan a ten’é kòrtiku.

Charlie tabata hari saka su djentenan blanku manera perla ora ku e por a notifiká Fleur i Denise ku nan lo rùn businessclass huntu. ‘Mi ta wak boso un djis na briefing, ladies,’ e di ku un sonrisa iresistibel.

‘Tempu pa shòp un ratu,’ Denise a sugerí. Fleur tabata kana sin rumbo fiho den e parti dje pakus spesialmente pa personal di kabina di kompania di avion. Kaha di sigaria ku asina menasa di morto grandi poné, perfume di markanan superior i e ko’i oronan nesesario tabata hari ku nan. Flor a kue un saku grandi di su favorito M&Mnan pero a disidí di pon’é bèk. Na bordo di avion tabatin sufisiente kos dushi pa pasahero ku ratu ratu tabatin gana di un ko’i smak den nan boka. Ku man yen Denise a kana bai kaha. “Abo no ta kumpra nada Fleur?’ el a puntra asombrá, sabiendo ku semper su amiga ta loko ku e fragansianan nobo. ‘Ainda mi tin sufisiente,’ Fleur a kontestá miéntras el a pasa leu for di e kaha.

Briefing semper ta forma un parti importante di preparashon di un buelo. Ta repasá tur e datonan di buelo i seguridat den dies minüt. Denise a stot Fleur den banda i a bisa poko poko, hariendo ki ki ki den su orea: ‘Fleur, wak! Ata Captain Bob! Bo mes sa, Knocking Bob!’

Nan dos a para wak otro desilushoná. ‘Nèt awor ku nos dos ta bula huntu.’

Captain Bob tabatin mal fama bou di miembronan di tripulashon. E rumor, vários biaha demostrá, tabata kore ku Captain Bob tabata bati desididu na porta di kamber di stiwardèsnan prinsipiante bisando: ‘This is your captain speaking! Are you ready for take-off?’ Anto esaki ku gran regularidat.

E mes tabata konta ku diferente be el a haña un anotashon pa esaki, pero si ta bèrdat, esei niun hende no por a bisa.

‘Dios spar mi un Knocking Bob na mi porta awenochi. Pero laga nos dun’é un man numa,’ Fleur di, miéntras el a kana bai den su direkshon. “Bon dia Captain, kon ta bai? Kla pa bula?’

Denise pará su tras tabata putri di harimentu i nèt na ora e por a traha un kara serio bèk i kumindá. Krepchi, ku kara será e kaptan no por a keda sin sakudí nan mannan segun protokòl. Esei lo a primintí di bira un kos den e dianan benidero.

‘Mi n’ ke ni rei kuantu kilometer mi tin ta hala mi carrier mi tras, pero ta parse mi un vierdaagse,’ Fleur a pensa ora ku pa di tantísimo biaha e tabata tende ‘Mind your steps!’ na final di e rueda pa peaton. Kombersando ku Denise el a yega na e gate. Su wowonan tabata listra e sala di salida outomátikamente. Tabata komosifuera e ker a chèk un ratu si security a hasi su trabou bon i no a laga nada pasa sin outorisashon. E instinto ei e tabatin di su tata ku a sirbi servisio di polis Amsterdam hopi aña largu komo un reshèrshi pashoná. Pa esei el a risibí un kondekorashon royal aunke lo tabata mihó si nan a kologá su pechu tur na kondekorashon. Asesinato, homisidio, violashon i guera di guèn. No tabatin nada ku e no a atendé. Firme, desididu i semper servisial. Tabata kualidatnan ku parsialmente Fleur a heredá di dje. Pero ora serka su tata nan tabata aplikabel ni maske kon e sirkunstansia, den Fleur su kaso nan tabata dependé di e situashon. A bira tempu pa e utilisá e karakterístikanan akí shen por shentu pa su mes benefisio. No manera su tata, ku semper a komprometé su mes ku komunidat. Un komunidat pa kua finalmente el a paga ku su bida.

Su bista a keda fihá riba un hende hòmber koló kla ku tabata di lèn na un manera rilèks kontra un pilá, aparentemente repasando su último mensahenan. Un tas di kueru masha bunita tabata na su pianan. E kamisa pretu ku e tabatin bistí tabata saka e formanan di su pechu stèdi i su batatanan di brasa bon itrein. Tabatin algu kologá rònt e hòmber su kurpa robusto i muskuloso. Un oura inatakabel. ‘I simplemente un dushi gai…,’ Fleur a pensa chistosamente.

KAPÍTULO 2

Fleur a para na porta pa kumindá e pasaheronan i mustra nan nan lugá di sinta. Un shon ku number di stul 4E tabata totobiá riba krùk i pa kolmo kargá ku koroto. E tabata tene su man abou na su lomba pa wanta su mes i asina maniobrá su mes bai na su sitio den e espasio limitá.

‘Ban weta, pachi!’ Fleur tabatin gana di bisa e shon pero na lugá di bisa esei el a papia kuné ku palabranan pa enkurash’é. Ku un suspiro e shon a sak den su stul espasioso ku tabata ekipá ku un pantaya di vidio grandi, boton pa pone bo stul den tur sorto di posishon inkluso posishon di un kama. E bandanan di e stul tabata sòru pa e privasidat nesesario. Dekelnan konfortabel i un kusinchi diki tabata pone ku kasi bo ta sinti bo na kas. Pero enfin, ta p’esei mes e tabatin su preis.

Mayoria bes ta komersiante òf hende haltu di gobièrnu sa buk Business Class. I naturalmente streanan pòp popular i selebridatnan òf personanan ku tin hopi gana di pertenesé na e grupo akí. E último grupo akí fast tabata insoportabel pa traha kuné. Nan tabata trata e personal manera feila. Entretantu eksperensia a siñ’é pa mantené un aktitut servisial ante nan tambe, pero ku sierto distansha. Simplemente hasi bo trabou, ni mas, ni ménos. Espesialmente laga nan sinti ku nan ta un selebridat siendo abo mes sa mihó. Papia malu ku un hende òf rabia ku nan tabata algu ku e tabata hasi masha poko be. Anto si e tabata sosodé mes, semper e tabatin un funshon. Hopi biaha pa de-eskalá e situashon i pa tene tur hende nèchi den nan stul. Un biaha a sosodé ku e ku su koleganan no por a mantené e situashon bou di kontrol. Esei tabata tempu ku e tabata atendé Economy Class ainda. Un grupo di pasahero polako a kumpra kasi tur bibida den e tienda taxfree. Wodka, ròm, whisky, nan a stiwa nan ekipahe di man ku delaster un ko’i bebe.

Awa a pasa hariña ora ku na dies mil meter di altura nan a kuminsá kanta himno di Polonia ku tur fervor. No opstante tur prosedura ku e tripulashon a ehersé bou di guia dje captain i e pùrser, e grupo no ker a bedaru. E pasaheronan a kuminsá mete ku e asuntu loke ta e situashon ménos favorabel a pesar di tur bon intenshon. Ora moketanan a kuminsá kai e captain a resolvé e problema hasiendo un eskala i laga outoridatnan lokal arestá e grupo di bochincheronan.

‘Hei Denise, bo por yuda mi warda e ekipahe di man di e mener akí? Fuera ku segun mi e tin sobrepeso, pa kolmo e forma ta difísil pa hinka den e baki.’ E último frase Fleur a bisa na bos abou aunke ya el a ripará ku e shon no tabata di abla hulandes. ‘Un sinku aña mas i mi wesu di lomba lo ta kompletamente gastá,’ Denise a suspirá miéntras e tabata ranka i pusha e pakete ku tur su forsa. ‘Ban, mi ta purba di duna bo e delastu push,’ Fleur a bisa for di su rosea. Su blusa bon gumá a lòs sali for di den su saya i tabata bula na su kurpa no masha elegantemente te hasta bo por a mira su piercing di lombrishi lombra de bes en kuando.

Di ripiente e aroma robusto di un aftershave a hera choka su rosea. ‘Ku permiso?’ un shon ku no a ni warda un kontesta a puntra. Ku un man el a saka e maletin bèk for di den e kabernèchi, maniobrié hink’é den un otro huki i push’é aden komosifuera kabernèchi i pakete tabata trahá pa otro. ‘Bista tékniko,’ e di ku un sonrisa iresistibel mientrastantu e tabata opservá Fleur di ariba bai abou i su bista a raka brevemente na su blusa lòs kologá. ‘Mi mes tin un tas chikitu, mi mes por yuda mi mes,’ el a bisa ku un kinipí di wowo signifikante i kana bai na su stul 1A.

Tabata trankil den Businessclass. Di e diessinku stulnan nuebe so tabata okupá. Sobrá di e avion tambe tabata okupá pa solamente tres kuart. Esaki tabata lógiko pasobra tabata temporada abou i ta difísil e ora ei yena un avion ku mas ku kuatershen stul. Mas i mas konkurensia tabata stroba. Awendia tabata ofresé mas i mas buelo di Alemania pa Kòrsou na preisnan eksorbitante.

Banda di e nuebe pasaheronan ku tabata kai bou di e responsabilidat di Fleur i Denise, ratu ratu nan lo a sostené e otro klasenan ku nan servisio. Mayoria piloto tabata laga e stiwardèsnan sirbi e pasaheronan promé, pero Knocking Bob a stroba nan ya tres be kaba den nan trabou den kabina. Promé e tabata ke kòfi, despues un glas di djus di apelsina i djei un glas di awa. Esei tabata su previlegio i tabata manera e tabata disfrutá di dje. Ora Charlie a tende ku el a pidi pa un saku di nechi, el a sakudí kabes kòrtiku den direkshon di Denise i Fleur dunando di konosé ku e ta bai tuma akshon. Despues ku el a sali for di kòkpet ku un kara triunfante, dos ora largu no tabatin niun petishon mas.

Despues ku nan a piki e glasnan di shampaña bashí i duna e pasaheronan e menú, e señal ‘Cabincrew take your positions please’ a zona. Fleur a klap su stul habri ku tabata di tal forma posishoná ku e tabatin bista riba e parti lenks di e kabina. E parti na man drechi tabata responsabilidat di Denise. Seguridat promé tabata un regla di oro di su kompania di aviashon. Un kompania ku e tabata orguyoso di traha p’e. Klaro ku e tabata tende hopi historia di stiwardèsnan ku a bula pa otro kompania i semper atrobe e tabata konstatá ku e tabata bon bon kaminda e tabata. E tabatin e kustumber di wak kada pasahero un ratu den nan wowo na un manera profundo pero tambe pa enkurashá. Ku esei e tabata ke vibra ku serka dje nan tabata den bon man. E tabata dediká èkstra atenshon na pasaheronan ku tabata mustra manera nan tin miedu di bula. ‘Trankilo, mi t’aki!’ e ker a bisa asina. Pero ku pasehero di stul 1A e no a logra hasi kontakto di wowo. Ku koutela e tabata evitá e stul, laga para hasi kontakto di wowo. Un sintimentu di insiguridat pero tambe di kuriosidat a lanta den dje. El a hisa kara wak e kabernèchi unda e bunita maleta di man tabata wardá. Kiko tin eiden? Kiko e mener ei ta hasi pa gana su pan di kada dia? Anto e múskulonan ku a hisa e maleta hinka eiden tabata profeshonal òf ta asina su kurpa tabata di naturalesa? Fleur a ripará ku e tabata pèrdí den su pensamentunan. ‘Paga tinu riba bo tareanan, muhé,’ el a stret su mes severamente, ‘bo mester pone bo pensamemtunan di guilty pleasure un banda si.’

Ainda tabatin sufisiente tempu pa kombersá ku e pasaheronan. Esta, si nan tabata apresiá esei, naturalmente. Pero mayoria di pasahero tabata gusta esei durante un buelo largu asina. E ora ei kada pasa tempu ta bon biní. Despues ku e bòrchi ‘mara bo faha di seguridat’ a paga, e personal di kabina a djòin otro un ratu den pantry i bebe algu promé nan kuminsá ku preparashonnan pa e platonan ligero. E pareha na stul 3J tabata riba nan biahe di luna di miel. Semper un bunita momentu pa duna atenshon. Ya Denise a bai kue e djùk di èis ku dos glas di shampaña. Pa no haña bo ku hende fuma durante e promé ora di buelo kaba, semper tabatin mitar bòter di shampaña na bordo. E bòter di awa sirbí aserka tabata lèngu e bibida. E pareha tabata gosa visibelmente di e atenshon i kariño ku nan tabata risibí. E otro pasaheronan a kuminsá kanta felis kumpleaños espontáneamente. For di su rabu di wowo Fleur tabata mira ku e shon na stul 1A, di ken entretantu el bin saka afó ku e yama Brian Betista, a hasi un gesto di brinda un salú, pa despues e bolbe akomodá su mes den su stul largu drumí ku tur su atenshon na su iPad. Na ora di parti e menúnan Fleur no por a evitá mas. A dura algun sekònde promé ku e shon a realisá ku a hasié un pregunta. Atrobe Fleur a hole e fragansia agradabel di e aftershave. E fragansia tabata bai masha bon ku e hòmber. Profundo, yen di vigor, eksistante pero tambe modesto. A ménos, esei tabata su impreshon, kasi sigur indiká pa su supkonsiensia. ‘Mener Betista…, mener Betista, kiko ta mener su eskoho for di e menú?’ el a puntra, muchu mas insigur ku normalmente.

‘Ai, diskulpa, mi tabata derá den mi mes mundu!’ I ata e sonrisa generoso ei atrobe.‘Frankamente bisá, ainda mi no a tira un bista. Kiko yùfrou lo a skohe?’

E pregunta ei a asaltá Fleur. ‘Wèl, ei mener ta puntra mi algu. Mi mes lo tin ku spik wak den e menú anto.’

Betista a tene e menú di tal manera ku ora Fleur sak abou un poko mas i bùig bai dilanti, nan dos tabatin bon bista riba e variedat di platonan.

‘Karni òf piská?’ el a puntra hañando su konfiansa propio bèk poko poko.

‘Awèl mi ta bai pa karni!’

‘Oké…,’ Fleur a kontestá i dor di keda ketu el a purba di intensifká e suspenso. ‘Salmou e ora ei!’ Fleur a bis’é manera ta un kos masha opvio. Betista a hisa kara wak e sorprendí. ‘Ma n’ ta karni mi di?’ Ta e reakshon akí Fleur a spera. ‘Esei ta bèrdat. Pero mener a puntra kiko ámi lo a skohe. I ami ta skohe pa piská. Tum’é komo un konseho sinsero pasobra kuminda ku karni ta seka masha lihé den avion. A ménos ku mener no gusta piská.’

E hòmber a disfrutá enormemente di e wega akí. Aparentemente e no a kustumbrá mashá ku hende ta bai kontra di dje i esei a pone ku e tabata apresiá Fleur su aktitut klaramente.

‘Djis bisa Brian, esei ta pone mi sinti mi mihó.’

Ofisialmente tabata kontra di regla pa tuteá pasaheronan pero den hopi kaso esaki tabata kasi inevitabel. Tambe tabata asina ku den kurso di tempu pasaheronan a kambia hopi. Yama e generashon di pasaheronan di awendia ‘mener’, ‘shon’ etcetera, no tabata kuadra mas. Ta p’esei tabata tolerá ku e kontakto ku pasahero tabata bira kada be mas informal.

‘Masha bon Brian, ami yama Fleur Hendriks,’ Fleur a bisa, sagudiendo Brian su man ku tabata sinti dushi kalor. ‘Brian ke pa mi sirbi un ekskisito glas di biña blanku aserka? No ta pòrnada nan sa bisa ku piská mester landa.’

‘Wou, esei si tabata un no’-ku-no’ íntimo,’ Denise a hasi wega miéntras ku e tabata opservá su amiga ku un mirada studioso. Fleur a kita wowo poko kohibí. No tabata den su karakter pa anda muchu familiar ku su pasaheronan. I di su banda tabata djis un grasia ku no mester buska nada partikular su tras. E tabata yama esei humor profeshonal.

Charlie a saka su kabes dor di e kortina den pèntri pa chèk si tur kos tabata kana bon. ‘Mas lihé nos sirbi kuminda, mas relahá e buelo lo ta,’ el a prediká. ‘Pues damitanan, man na obra. Dal bai ku e platonan!’ el a hasi chansa dunando Fleur un kinipí di wowo.

Charlie tabata un pùrser agradabel pa traha kuné. Nada di komportá komo un kapatas ku ta probechá di su bon nètwèrk. Mas bien e tabata un hende ku gusta saka man e mes. De bes en kuando Charlie tabata demostrá un snèif femenino, aunke Fleur ni Denise por a bisa esei ku eksaktitut. Pero esei no tabata importá nan. Tin un snèif tabata pas ku e idea klishé ku hende tabatin di personal di kabina maskulino.

Despues ku e señal di komando a keda den posishon di deskanso algun ora, Captain Bob a bolbe aktiv’é pa e risibí su ekseso di kòfi, refresko i bòternan di awa usual. Tabata manera ta pa malu e tabata hasié, djis pa mustra ta ken ta manda. Normalmente Fleur no tabatin problema ku e petishonnan ku tabata sali for di kabina di piloto, pero si bo no haña maske ta un danki i rousmentu so, tantu bal. Den hopi sentido Bob tabata pon’é pensa na Joost. Antipátiko, duru i rechasando, sin ningun klase di empatia. Te ku dia di awe e tabata puntra su mes kon e por a laga kosnan yega dje leu ei. ‘It’s time for change!’ el a papia den djente, sitando e lema di Obama.

‘E salmou a baha bon?’ Fleur a puntra ora el a pasa kita e teblachi di Brian elegantemente.

‘Mas ku bon. Ta te despues di bo konseho, mihó bisá eskoho, mi a realisá mi ku hardi bai mi ta pidi piská outomátikamente.’

Fleur tabata rekonosé e kustumber ei.

‘Kasi sigur ta na PAPAGAYO BEACH HOTEL boso ta keda, n’ ta asina?’

Pensativo Fleur a konfirmá ku en bèrdat nan sa keda na e lugá di mas dushi di e isla, esta playa Jan Thiel. Ya pa años kaba tripulashon di su kompania di aviashon sa keda einan.

‘Hopi great, pasó mi tin un kas na Boka Gentil djis pegá ku Papagayo. Tur dia mi ta pasa eibanda pa dal un biña òf un kòktel tur afó.’ Yovial i aparentemente sin motibunan ulterior Brian a puntra: ‘Kisas mi por ofresé bo un kòktel asina ku ami a skohe, un dje dianan akí? Yam’é un kóntraprestashon pa e hecho ku abo a bolbe laga mi kòrda kon dushi piská ta. Pens’é, tur dia mi a kana un rònchi, pues nos ta dal den otro sigur.’

Fleur a sera su kurpa un ratu den baño pa laga e impakto di e invitashon akí traha riba dje. Su deskonfiansa den hende hòmber a krese bastante último lunanan. Mas ku klaro diferente hende hòmber a mèldu nan mes. Ta un biaha so bo tin ku kambia bo státùs riba Facebook di ‘tin un relashon ku’ pa ‘soltera’ pa e ofertanan basha drenta. Sigur pa un galeinske ku e aparensia manera Fleur. E tabata konsiente di esei pero ni un di e ofertanan no a logra aserk’é, laga para sali un anochi kuné. Ta p’esei su inseguridat ante Brian a asombr’é. E no por a skonde mas ku sinku minüt largu den baño. Ku un sintimentu straño den su stoma el a bolbe kana drenta kabina. Tabata falta seis ora mas promé ku e avion baha.

KAPÍTULO 3

Sabine a wak den e bunita wowonan bèrdè di su amiga ku tabata destaká kontra di e koló kla di su kútis. Esaki tabata e anochi ku semper e sa disfrutá di dje. Ki plaser pa eksperensiá bahada di solo den fin di siman, sintá na bar di un di e hotèlnan di mas renombrá di Kòrsou. Pa Sabine esaki tabata un di e sitionan mas idíliko pa mira solo baha pokopoko den laman, ku bo pia den santu i un delisioso kòktel den bo man. Tabata un ritual di kustumber ora Simone tabatin un anochi liber. Simone tabata traha ya algun aña kaba na BAR 27, un bar trèndi na Waaigat den Pitermai. Nòmber di e bar tabata un oda na streanan pòp ku a pèrdè nan bida na edat di 27 aña, hopi biaha pa motibu di abusu di bibida òf droga. Posternan gigantesko di artistanan manera Kurt Cobain, Jimi Hendrix i Amy Winehouse tabata forma e dekòr.

‘Ami ta opta pa un Long Island Iced Tea,’ Simone di. E no tabatin mester di wak e menú pa e sa ku su eskoho tabata un kòktel di ròm, gin, wodka, tequila, triple sec, sweet & sour i un tiki cola. Tabata un kòktel ku pèp komo start sali di un bon anochi.

Sabine tambe tabata sa e menú for di su kabes pero el a wanta te na un Mojito modesto. ‘Bo ke nos tuma e plato friu di biá òf warda te mas akiratu?’ el a puntra mientrastantu e tabata wak den e sekshon di ‘Snack and Share’ i su boka tabata kore awa.

E tipo di momentunan akí tabata un di e motibunan dikon Sabine i Simone a skohe pa keda biba na Kòrsou despues di hopi kòmbersashon nokturno. Kòmbersashonnan ku a bai akompañá pa emoshonnan kontradiktorio i intenso. Atakenan di yoramentu i furia a alterná otro. Basta pida ko’i kibra a resultá na muraya dor di falta di kontrol propio, no sabiendo kon kanalisá emoshonnan. Pero tabatin tambe harimentu i momentunan di relativashon ora nan tabata realisá nan mes kiko ainda tabata bunitesa di bida, i spesialmente purba di no pèrdè fe den bondat di hende despues di e akontesimentu dramátiko di aña pasá. Hopi biaha e kòmbersashonnan ei tabata terminá den un freimentu ardiente durante kua nan dos por a laga sintimentunan basal bai den tur direkshon. Tabata un intimidat ku no solamente tabata un plèister riba nan heridanan, pero kosénan ku e heridanan habrí tabatin mester di dje pa sanea. Tabata un proseso di larga durashon i ku tempu tempu tabata lanta di nobo. Sabine i Simone kada un tabata dil ku esakinan na nan manera. Si Simone ker a hiba e kòmbersashon den e direkshon ei, Sabine tabata preferá na guli manda abou pa skupi tur kos afó na e momentunan mas inoportuno. E otro banda di e drama tabata ku el a trese un kambio drástiko den Sabine su bida.

Mas ku un aña pasá el a yega Kòrsou na edat di bintidos aña manera un dòrnamuraya inosente pa kore stazje na un empresa di propiedat inmóbil, leu fe kas, su mama i ruman hòmber. Su mama a haña e kos ei teribel i tabata hopi preokupá pa su yu muhé ku a baha fanátikamente riba su enkargo di stazje, na un distansia di un ocho mil kilometer chikí. Esei no tabata tantu sin rason pasobra despues di poko tempu Sabine a desmantelá un kòmplòt ku a kaba na un final hororoso. Dor di e enkargo di stazje el a drenta den kontakto ku Simone ku a bira su paña di lágrima den e tempu di suspenso ei. A pesar di tur agitashon tabatin espasio pa sintimentunan pa un otro persona ku nunka ántes e no a yega di eksperensiá. Sintimentunan ku tabata varia di afekshon emoshonal te na un gana di tin sèks kada momentu di dia. Espesialmente e último sintimentu akí e no a konosé nunka ainda. Klaro ku el a drumi ku diferente amigu i e tabatin un bida seksual bastante satisfecho, si e por a kere su amiganan. Pero ku Simone e parti ei tabatin un nifikashon muchu mas profundo. Un dimenshon ku nunka e no a alkansá ku un hòmber i di kua e tabata puntra su mes ku lo e por alkansá esei na e mésun nivel ku un otro hende ku no ta Simone. E desaroyonan rònt di su enkargo di stazje a hiba nan den kontakto ku otro masha lihé i tabata forma un eksperensia komun ku lo a tene nan pa semper ankrá na otro. E sintimentu ku e ker a sigui kompartí su bida ku Simone tabata destaká ariba di tur kos.

E bartènder fiho ku a kana kontra nan ku su wowonan fiel di un kachó i ku un sonrisa, a kumindá nan di un manera ku tabata pone bo sinti bo na kas. ‘Bon tardi dushinan, gosando ainda dje último rayonan di solo? Ki sorto di kòktel boso a skohe awe?’ El a tuma nan pedido ku un ekspreshon di aprobashon riba su kara. ‘Por pone e plato friu aserka?’

‘Ei ta un profeshonal!’ Simone, ku semper tabata krítiko ante e personal di servisio, a elogiá. ‘Bo por mira kla kla e diferensia entre personal di hotèlnan di klase ku ta haña un bon treinen i un stazjère bou di un palapa sin eksperensia.’ Simone por tabata skèrpi ora ta trata di e tipo di kosnan ei. E eksperensia ku el a haña den kurso di añanan na BAR 27 a siñ’é kon importante ta pa dediká atenshon na e personal. Aunke e mes no tabata doño di un establesimentu, e tabata sintié asina si. E tabata rùn e empresa ku un energia ku lo a hasi kualke empresario di hóreka yalurs.

Ku nan kòktel den un man i e skalchi ku diferente sorto di keshi delisioso, oleifi i otro pasapalu den e otro man nan a kai sinta na e playa bunita ku kasi tabata yega te na e bar, manera sa ta nan kustumber. E hotèl tabata na poko distansia di e búngalo ku nan tabata hür, ya pa kasi un aña kaba, na Piscadera Bay Resort. Tabata un resort di eskala chikí i di ambiente ameno ku bon vigilansia. E gran bentaha tabata ku kada búngalo tabatin su pida kavel pa sigurá e bishitante su privasidat. Mayoria habitante tabatin un búngalo propio òf di hür pa un tempu largu. E kasnan tabata simpel dekorá ku dos kamber di drumi i ún baño. E kos di mas bunita tabata ku bo por a bini ku bo bestia di kas.

Buska un bestia di kas tabata e promé kos ku nan a hasi. Asilo di Bestia tabata yen yen. Dia ku Sabine i Simone a pasa aya pa buska un kachó sin doño, nan no tabatin nodi di pensa dos be. Billy tabata un sènguènè mes mes. Su piel tabata maron kla, su wowonan amabel i un orea tabata pará stret miéntras ku e otro orea tabata kologá. Dardu asina el a lembe Sabine i Simone di abou bai ariba. Ku esei unbé el a gana nan kurason. Impreshoná pa e kakafonia di kachónan ku tabata grita i pushinan ku tabata miou nan a sigui wak rònt. Entretantu nan a siña ku mihó bo no hasi esei ora bo stima bestia. Tabatin kachó ku tabata kore manera loko bai bini den nan kouchi, sperando di impreshoná e bishitantenan òf, loke ta mas akseptabel, komo ku nan no tabata sa mas kiko nan hasi di desesperashon den nan ambiente no natural. Miéntras Sabine a keda dúndula ku awa na wowo dilanti di un kouchi chikitu ku un pùpi den dje ku tabata parse un kastamentu entre un Rottweiler i un Herder i ku tabata wak e ku wowo tristu, Simone a saka un yu’i pushi koló oraño for di un kouchi. Finalmente nan a sali ku tres kas di kachó pa fia i e instrukshonnan nesesario rumbo pa kas. Nan a duna Bill nòmber di Bill Clinton, e pùpi Nelson a la Nelson Mandela, segun Sabine i Simone dos lider mundial di taya, i e yu’i pushi a haña e nòmber di Marie-Antoinette. E último nòmber nan a pensa ora nan tabatin un beis poko laf i masha lihé nan a abrevi’é na ‘M.A.’

‘Mi ta orguyoso di kon nos dos a pasa tur e tempu ei huntu, Simone. Siman pasá tabata presis un aña, bo ta kòrda? Frankamente bisá mi no ker a tochi e tópiko ei. Tin be mi ta kere ku ainda tur kos a pasa ayera.’ Sabine tabata karisiá Simone su brasa i ofres’é un pida keshi Gouda.

‘Nos por ta orguyoso sigur, Sabine!’ Simone a reakshoná, muchu mas positivo ku Sabine a pensa. ‘Anto mi ta kere ku ta un bunita palu di marka pa laga tur miseria keda nos tras i punto. Mira kon fantástiko nos ta aki sintá!’ Ku un gesto amplio Simone a mustra pa playa, pa e laman ku su bahada di solo espléndido i pa e kurá bunita iluminá di e hotèl ku tabata baña den e último lus di solo. ‘Mi ta brinda riba nos i riba e aña ku a pasa. Pero mas tantu ainda riba nos bunita futuro huntu!’ Asina Simone a papia ku un mirada firme den su wowo. Mientrastantu el a tek su glas di Mojito kontra esun di Sabine, esaki a sinti kon su wowonan a yena ku awa. Aki Sabine a ripará e diferensia entre e ku Simone. Simone tabata mira pa dilanti, e tabata un luchadó di kurason. Dal bai gewon i no wak patras muchu. Mientrastantu e, Sabine, sa gusta keda kologá den su emoshonnan. Pero e aña ku a pasa tambe a mustr’é ku e tin kualidatnan ku promé e no tabata sa di su mes. Determinashon i perseveransia, tin be konfrontando, sin miedu pa peliger. Un sentido pa hustisia hopi deasaroyá tambe. E kualidatnan akí a pone ku el a keda na e isla. Ainta e no tabata kla ku e isla akí. I su karakterístikanan tabata kumbinié perfektamente bon den e trabou ku e tin awor ya mei aña.

Via e ret di Simone el a drenta den kontakto ku un editor kurasoleño ku ker a desaroyá un konsepto nobo pa un korant digital pa henter Karibe. Meta di e korant Nobo Nobo tabata pa ta esun mas aktual i hasi uso di formanan nobo di periodismo entre kua periodismo investigativo. Simone a dun’é e tep pa tuma kontakto ku Carl, inisiadó di e proyekto. E kos a klek mesora entre nan dos. No tabata ni mes manera un kombersashon pa solisitá, mas bien manera un áwaseru di idea kon alkansá metanan. Carl tabata visibelmente impreshoná pa e entusiasmo ku Sabine a basha riba dje. Su formashon den E-commerce, Merkadeo i Benta na Hogeschool di Amsterdam tabata fet sin nachi, aunke e no a logra kaba e lastu parti di su estudio. Pa su suerte Carl no a puntra pa esei mes i Sabine a usa sufisiente término profeshonal den su kombersashon ku no tabatin duda ku ta e tabata e muhé pa e djòp. Ku esei el a logra un posishon tambe komo un blògger fiho i banda di notisia aktual e mester a elaborá tambe riba temanan ku ta biba den komunidat, ku e meta pa yega na un sírkulo di lesadónan fiho. Pasobra finalmente e ganashi di aviso ku bo ta haña ora bo tin un públiko lesadó amplio, ta mas importante.

Lo e no por a biba di e sueldo komo parttimer so. Aunke e djòp tabata parse fenomenal el a bisti su shabrak i a indiká ku lo e ke tuma un parti di e relashonnan públiko riba dje tambe. Asina e por a drenta den kontakto muchu mas lihé ku personanan nobo ku por fasilit’é material nobo pa su blògnan. Carl a bai di akuerdo bou di e kondishon ku un parti di su entrada ta dependé di e kantidat di hende ku ta sigui su blòg. Un sorto di konstrukshon ‘no cure, no pay’. Di e forma ei e deliberashon a start. E proposishon di Carl a hasié poko insigur di su mes; imaginá bo si e no logra haña sufisiente siguidó? Ma esei tabata un prekupashon pa despues. El a rekuperá su mes lihé i puntra ku un tono desafiante:’Di akuerdo, ki dia mi por kuminsá?’